Na temelju članka 15. Zakona o javnoj nabavi  („Narodne novine“ broj 120/16, 114/22, 48/26), te članka 67. Statuta Centra za odgoj i obrazovanje Rudolf Steiner Daruvar, Upravno vijeće Centra za odgoj i obrazovanje Rudolf Steiner Daruvar, na sjednici održanoj ___________2026. godine donijelo je


PRAVILNIK
O PROVEDBI POSTUPKA JEDNOSTAVNE NABAVE 

Članak 1.

(1) Prilikom provođenja postupaka nabave roba, usluga i radova, Centar za odgoj i obrazovanje Rudolf Steiner Daruvar ( dalje u tekstu: Centar) postupa sukladno ovom Pravilniku, Uputi Ministarstva rada mirovinskog sustava, obitelji i socijalne politike (dalje u tekstu: Ministarstvo), klasa: 406-01/26-01/13, urbroj: 524-07-04-02/1-26-1, od 17. srpnja 2026. godine, važećem Zakonu o javnoj nabavi i podzakonskim propisima. Centar je obvezan primjenjivati i druge važeće zakone i podzakonske akte koji uređuju područja djelatnosti povezane s predmetom nabave te poštivati načela iz Zakona o javnoj nabavi.
(2) Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 

Članak 2.

(1) Postupci nabave koji se financiraju projektno sredstvima Europske unije, provode se uz strogo poštivanje pravila propisanih uputama za prijavitelje projekata i ugovora o dodjeli bespovratnih sredstava te zakonom i podzakonskim propisima i u skladu s Pravilnikom Centra. 

Članak 3.

(1) U provedbi jednostavne nabave Centar kao naručitelj je obvezan osigurati poštivanje načela javne nabave  kao što je načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Članak 4.

(1) Na javnu nabavu roba, usluga i radova procijenjene vrijednosti  jednake  ili  veće  od  iznosa  50.000,00 eura bez PDV-a za robu i usluge,  te 100.000,00  eura  bez PDV-a  za radove,  ne primjenjuju se odredbe ovog Pravilnika, već se provode postupci javne nabave sukladno Zakonu o javnoj nabavi.

Članak 5.

(1) Plan nabave je temelj za planiranje i provođenje postupaka jednostavne nabave i javne nabave, te izdavanja narudžbenica i sklapanje ugovora/okvirnih sporazuma za potrebe Centra.
(2) Procijenjena vrijednost nabave temelji se na ukupnom iznosu predmeta nabave bez poreza na dodanu vrijednost, za sve izvore financiranja (sredstva proračuna, EU sredstva, vlastiti prihodi, donacije i dr.). Pri izračunu procijenjene vrijednosti nabave Centar mora uzeti u obzir ukupnu vrijednost nabave, bez obzira na proračunsku godinu.
(3) Nabavu roba, usluga i radova čija je procijenjena vrijednost manja od 5.000,00 eura bez PDV-a, Centra nije obavezan iskazivati u Planu nabave.
(4) Plan nabave i sve njegove kasnije promjene Centar  mora unijeti u Elektronički oglasnik javne nabave Republike Hrvatske (dalje u tekstu: EOJN RH).

Članak 6.

(1) Centar pokreće postupak nabave ako su sredstva osigurana u Financijskom planu Centra. 
(2) Ako sredstva nisu osigurana u Financijskom planu Centar u trenutku ukazane potrebe, ali se pokretanje nabave smatra nužnom, može se provesti postupak uz obvezu da se financijska sredstva osiguraju u trenutku izdavanja narudžbenice ili sklapanja ugovora. U slučajevima kada Centar nema osigurana sredstva za nabavu, a ista dodatno potražuje od Ministarstva, nakon provedenog postupka, Centar dostavlja cjelokupnu dokumentaciju Ministarstvu radi dobivanja suglasnosti za osiguranje financijskih sredstava za plaćanje.
(3) Centar za svoje potrebe provodi postupke jednostavne nabave i javne nabave za nabavu roba, usluga i radova za koje ima planirana sredstva u svom Financijskom planu i o tim postupcima ne izvještava Ministarstvo, sukladno svom Statutu.


Članak 7.

(1) Centar za robu/nefinancijsku imovinu, usluge i radove za koje se tijekom godine ukaže potreba, a nema planirana sredstva u svom Financijskom planu, upućuje pisani zahtjev Ministarstvu u kojem obavezno obrazlaže potrebu nabave robe/nefinancijske imovine, usluga i radova, te dostavlja dokumentaciju o provedenom postupku nabave i traži suglasnost Ministarstva za osiguranje sredstava prije sklapanja ugovora, temeljem prijedloga Odluke o odabiru i Zapisnika o pregledu i ocjeni ponuda. Nakon što Ministarstvo ocijeni nabavu opravdanom, utvrdi da li je postupak nabave proveden sukladno Pravilniku Centra, te za predmetnu nabavu osigura sredstva u Financijskom planu Ministarstva, dostavlja Centru suglasnost za osiguranje sredstava, nakon koje Centar može sklopiti ugovor o nabavi.
(2) Odgovor na zahtjev Centra za osiguranjem sredstava za nabavu robe/nefinancijske imovine, usluga i radova, Ministarstvo će dostaviti najkasnije u roku od 30 dana od dana primitka zahtjeva. Suglasnost za osiguranje sredstava bit će uskraćena ukoliko postupak jednostavne nabave nije proveden u skladu s Pravilnikom Centra, te Zakonom i podzakonskim propisima. Suglasnost će također biti uskraćena ukoliko Ministarstvo iz dostavljene dokumentacije procijeni kako predmetna nabava nije prioritetna, odnosno opravdana, ukoliko za navedenu nabavu nisu planirana dovoljna sredstva u Financijskom planu Ministarstva, te ako je ponuđena cijena/cijene značajno viša od tržišnih cijena na hrvatskom tržištu za istu vrstu radova, robe i usluga u trenutku otvaranja ponuda.
(3) Centar za postupke nabave čija je procijenjena vrijednost manja od 50.000,00 eura bez PDV-a za robu i usluge, te manja od 100.000,00 eura bez PDV-a za radove, može provoditi postupke nabave primjenom članka 51. Zakona ili korištenjem kriterija kvalitete koji uključuju i socijalne aspekte (zaposlene osobe s invaliditetom). Sklapanje takvog ugovora predstavlja zamjensko ispunjenje kvotnog zapošljavanja osoba s invaliditetom, koje može u potpunosti ili djelomično zamijeniti obvezu plaćanja naknade za nezapošljavanje osoba s invaliditetom (NN 157/13, 152/14, 39/18, 32/20) i Pravilniku o utvrđivanju kvote za zapošljavanje osoba s invaliditetom (NN 151/24)
(4) Ako Ministarstvo uskrati suglasnost, Centar je obvezan poništiti postupak nabave.





Članak 8. 

(1) Pravilnik Centra ne primjenjuje se na:
1. pojedinačne nabave procijenjene vrijednosti manje ili jednake 25.000,00 eura za robe i usluge, odnosno manje ili jednake 45.000,00 eura za radove, koje se provode radi iznimne žurnosti ili neodgodive potrebe, a koje naručitelj nije mogao unaprijed predvidjeti, samo ako bi provođenje postupka prema Pravilniku onemogućilo pravodobno izvršenje obveza naručitelja ili uzrokovalo štetu u obavljanju njegove djelatnosti, a sredstva su osigurana u Financijskom planu Centra,
2. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima,
3. troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima,
4. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera,
5. odvjetničke usluge, javnobilježničke ili slične stručne usluge,
6. nabavu roba, usluga ili radova od pravnih osoba nad kojima naručitelj ostvaruje kontrolu u skladu s odredbama Zakona.


Članak 9.

(1) Kod nabave u vrijednosti do 3.000.00 eura nije potrebno provoditi formalni postupak. Prikuplja se najmanje 1 (jedna) ponuda te se izdaje izravna narudžbenica uz preporuku prikupljanja dodatne ponude za uobičajeno dostupnu robu, usluge, radove, radi usporedbe cijena.
(2) Kod nabave vrijednosti od 3.000,00 do 7.000,00 eura nije potrebno provoditi formalni postupak. Prikupljaju se najmanje 2 (dvije) ponude.
(3) Kod nabave vrijednosti od 7.000,00 do 15.000,00 eura provodi se postupak jednostavne nabave uz slanje poziva za dostavu ponuda najmanje na 3 (tri) gospodarska subjekta.
Iznimno, za vrijednosti do 15.000,00 eura, zbog žurnosti naručitelj može zatražiti 1 (jednu) ponudu, ali je dužan osigurati da se sredstva koriste svrsishodno i ekonomično, uz obavezno odgovarajuće dokumentiranje razloga izuzeća prikupljanja dodatnih ponuda.
(4) U slučaju nabave robe, usluga i radova čija je procijenjena vrijednost jednaka ili manja od 15.000,00 eura, poziv na dostavu ponuda može se odabranim gospodarskim subjektima uputiti elektroničkom poštom ili drugim dokazivim sredstvom komunikacije.
(5) Za nabave vrijednosti od 15.000,00 eura do gornjih pragova (50.000,00/100.000,00 eura) postupak se obavezno provodi digitalno kroz EOJN RH modul za jednostavnu nabavu uz slanje poziva ili javnu objavu ovisno o podpragovima od 25.000,00/45.000,00 eura.

Članak 10.

(1) Postupak jednostavne nabave procijenjene vrijednosti veće od 15.000,00 eura naručitelj je obvezan provesti putem modula jednostavne nabave u EOJN RH.
(2) Naručitelj je obvezan provesti postupak putem javne objave u modulu jednostavne nabave EOJN RH za vrijednosti:
       - veće od 25.000,00 eura za robu i usluge
       - veće od 45.000,00 eura za radove.
(3) Naručitelj može provesti postupak slanjem poziva gospodarskim subjektima po vlastitom izboru (bez javne objave u EOJN RH) isključivo u sljedećim slučajevima:
    1. ako u prethodno provedenom postupku javne objave nije podnesena nijedna ponuda ili nijedna valjana ponuda uz uvjet da se početni ugovorni uvjeti bitno ne mijenjaju
    2.  ako predmet nabave zbog objektivnih i tehničkih razloga može izvršiti samo određeni gospodarski subjekt (stvaranje jedinstvenog umjetničkog djela, tehnička isključivost ili zaštita prava intelektualnog vlasništva)
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

Članak 11.

(1) Kriteriji za odabir ponude je ekonomski najpovoljnija ponuda (ENP) ili najniža cijena. 
(2) Kriteriji unutar ENP-a mogu biti kvaliteta, rok isporuke, jamstveni rok i sl.

Članak 12.

(1) Za nabave vrijednosti iznad 7.000,00 eura Centar  može od ponuditelja zatražiti jamstvo (zadužnica, bankarska garancija, polog).

Članak 13.

(1) Dodaci ugovoru (aneksi) mogući su samo iznimno, do 50% vrijednosti prvotnog ugovora, pod uvjetom da se ne prijeđe zakonski prag jednostavne nabave. Ako sredstva nisu unaprijed osigurana, za sklapanje dodatka obvezno se traži suglasnost Ministarstva.

Članak 14.

(1) Iznimna žurnost u postupanju podrazumijeva nabavu robe/nefinancijske imovine, usluga ili radova u slučajevima nastalim djelovanjem više sile (elementarna i druga nepogoda, kvar, dotrajalost, puknuće radi kojega nije moguće normalno funkcioniranje Centra), čiji se nastanak ne može predvidjeti, izbjeći ni otkloniti, a odgoda nabave bi mogla poremetiti redovnu djelatnost Centra i prouzrokovati štetu. U slučaju izvanrednih okolnosti koje nije bilo moguće predvidjeti, spriječiti ili otkloniti, Centar može odmah izdati narudžbenicu samo za nužnu sanaciju.
(2) Centar je dužan obavijestiti Ministarstvo e-poštom na e-mail adresu: pisarnica@mrosp.hr isti dan, a službeni zahtjev s popratnom dokumentacijom dostaviti u roku od tri dana od dana prestanka izvanrednog događaja.
(3) U slučaju iznimne žurnosti Centar je dužan postupiti na sljedeći način:
      - o nastaloj situaciji pisano, na pisarnicu ministarstva, izvješćuje Ministarstvo elektroničkom poštom a ako je karakter štete takav da sanacija iste ne trpi nikakvu odgodu (na primjer: sanacija puknuća vodovodne cijevi i sl.), izdaje narudžbenicu samo za popravak nastalog oštećenja, te istovremeno dostavlja zahtjev za odobrenje dodatnih sredstava Ministarstva za radove u cilju sanacije štete.
     -  ukoliko je karakter štete takav da sanacija može trpjeti odgodu, Centar o nastaloj situaciji pisano na pisarnicu ministarstva, izvješćuje Ministarstvo, na što će Ministarstvo dati pisani odgovor. Po dobivenom očitovanju Centar provodi postupak sanacije.
    -    ukoliko se radi o potrebi nabave roba/nefinancijske imovine, usluga ili radova čiji nastanak nije planiran financijskim planom Centra, a karakter štete je takav da sanacija istoga može trpjeti odgodu (zamjena dotrajaloga-uništenog namještaja, sanacija dotrajale kotlovnice za centralno grijanje u ljetnim mjesecima, popravci na objektima i opremi bez kojih Centar može kraće vrijeme poslovati i sl.), Centar o nastaloj situaciji pisano na pisarnicu ministarstva, izvješćuje Ministarstvo, na što će Ministarstvo dati pisani odgovor.
   -    nabava zbog iznimne žurnosti može se provesti za predmete nabave čija je procijenjena vrijednost jednaka ili manja od 25.000,00 eura za robu i usluge odnosno 45.000,00 eura za radove.



Članak 15.

(1) Postupak nabave može završiti izdavanjem narudžbenice ili sklapanjem ugovora.
(2) Sadržaj narudžbenice: 
- Osnovni podaci o ugovornim stranama (naziv, adresa i OIB)
- Nadnevak izdavanja narudžbenice 
- Broj narudžbenice
- Detaljan predmet nabave 
- Jedinicu mjere, količinu i cijenu
- Uvjeti plaćanja
Narudžbenica se izdaje u pravilu za vrijednosti nabave do 3.000,00 eura bez PDV-a.
(3) Sadržaj ugovora:
- Svi bitni sastojci navedeni u sadržaju narudžbenice, te propisani važećim Zakonom o obveznim odnosima, a obavezno detaljan predmet nabave, cijena ugovora, rok početka izvođenja radova, isporuke ili pružanja usluge i rok završetka, uvjeti plaćanja, ugovorna kazna u slučaju zakašnjenja, naknada štete zbog neispunjenja ili neurednog ispunjenja ugovornih obveza, raskidni uvjeti.

Članak 16.

(1) Za sve nabave u vrijednosti iznad 7.000,00 eura, čelnik Centra obvezan je donijeti posebnu Odluku o imenovanju Stručnog povjerenstva.

Članak 17.

(1) Postupak nabave službeno započinje danom slanja Poziva za dostavu ponuda.
(2) Naručitelj je obvezan planirati i provoditi nabavu na način kojim se sprječava neopravdano cjepkanje predmeta nabave u tekućoj godini s ciljem izbjegavanja primjene Zakona ili odredbi Pravilnika.
(3) Sadržaj Poziva za dostavu ponuda: podaci o domu, opis predmeta, troškovnik, procijenjena vrijednost, kriterij odabira, uvjeti plaćanja i rok za dostavu.
(4) Rok za dostavu ponuda ne smije biti kraći od 5 dana od dana slanja/objave poziva.

Članak 18.

(1) Prilikom zaprimanja ponuda, ponude se evidentiraju na dokaziv način.
(2) Otvaranje ponuda nije javno.
(3) Pregled i ocjenu ponuda obavlja Stručno povjerenstvo. Kasno zaprimljene ponude se ne razmatraju, o čemu se ponuditelj odmah obavještava. Ponuditelja se može pozvati na pojašnjenje ili dopunu dokumentacije u primjerenom roku. Postupak ne smije nametati strože kriterije od onih propisanih Zakonom.
(4) Zapisnik o pregledu i ocjeni sastavlja i potpisuje Stručno povjerenstvo, a isti sadrži sljedeće: podatke o postupku, broj zaprimljenih ponuda, nazive ponuditelja, cijene, dokaze, rangiranje i prijedlog odluke.

Članak 19.

(1) Odluku o odabiru ili poništenju donosi čelnik Centra, a obavijest se dostavlja svim ponuditeljima. Odluka o poništenju može se donijeti u svim opravdanim slučajevima najkasnije prije sklapanja ugovora.

Članak 20.

(1) U postupcima jednostavne nabave nije predviđena žalba Državnoj komisiji (dalje: DKOM).
(2) Svaki ponuditelj koji je sudjelovao u postupku iznad 15.000,00 eura ima pravo podnijeti pisani prigovor čelniku Centra. Prigovor se podnosi u roku od 3 (tri) radna dana od dana dostave obavijesti o Odluci o odabiru ili Odluci o poništenju, odnosno objave ili dostave poziva kao i dostavljenih izmjena sklopljenog ugovora.
(3) Prigovor se dostavlja isključivo elektroničkim putem kroz modul jednostavne nabave u EOJN RH.
(4) Podneseni prigovor odgađa sklapanje ugovora ili izdavanje narudžbenice do donošenja odluke čelnika tijela po prigovoru, osim u opravdanim slučajevima žurnosti koje Centar mora obrazložiti.
(5) Čelnik Centra uz obvezno prethodno mišljenje Stručnog povjerenstva dužan je odlučiti o prigovoru u rokovima sukladno Zakonu o općem upravnom postupku.
(6) Čelnik Centra prigovor može: 
	- odbaciti ako je nepravodoban ili izjavljen od neovlaštene osobe
	- odbiti ako je neosnovan, čime Odluka o odabiru/poništenju postaje konačna
	- usvojiti ako je osnovan čime se Odluka stavlja izvan snage, a postupak se vraća     Stručnom povjerenstvu na ponovni pregled i ocjenu ili se postupak poništava.		
(7) Odluka čelnika Centra po prigovoru je izvršna i konačna. Protiv nje nije dopuštena žalba, ali nezadovoljna strana može pokrenuti upravni spor pred nadležnim Upravnim sudom (što ne odgađa izvršenje ugovora, osim ako sud ne odredi privremenu mjeru).

Članak 21.

(1) Centar vodi registar ugovora i narudžbenica za sve nabave iznad 3.000,00 eura. Cjelokupna dokumentacija čuva se najmanje 4 godine.

Članak 22.

(1) Sukob interesa između Centra kao naručitelja i gospodarskog subjekta postoji kada predstavnici Centra, koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
(2) Predstavnici Centra obvezni su potpisati izjavu o postojanju ili nepostojanju sukoba interesa.  
(3) U slučaju postojanja sukoba interesa, predstavnik Centra obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka javne nabave te o tome obavijestiti čelnika Centra. U tom slučaju čelnik osigurava da predstavnik naručitelja prestane sa svim aktivnostima u postupku nabave, određuje drugu osobu predstavnikom naručitelja koja preuzima aktivnosti izuzetog predstavnika u postupku nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.
(4) Na sve što nije regulirano ovim Pravilnikom, na odgovarajući način se primjenjuju odredbe Zakona o javnoj nabavi o sukobu interesa.

Članak 23.

(1) Ovaj Pravilnik usklađen je s Uputom Ministarstva rada, mirovinskog sustava, obitelji i socijalne politike, klasa 406-01/26-01/13, urbroj 524-07-04-02/1-26-1, od 17. srpnja 2026.g.
(2) Postupci nabave započeti prije stupanja na snagu ovog Pravilnika dovršit će se prema odredbama Pravilnika o provedbi postupka jednostavne nabave Centra za odgoj i obrazovanje Rudolf Steiner Daruvar KLASA:                       URBROJ: od                    godine.
(3) Stupanjem na snagu ovog Pravilnika prestaje važiti Pravilnik o provedbi postupka jednostavne nabave Centra za Centra za odgoj i obrazovanje Rudolf Steiner Daruvar KLASA: URBROJ: od                  godine.

Članak 24.
 
(1) Ovaj Pravilnik stupa na snagu danom donošenja.
(2) Ovaj Pravilnik kao i sve njegove izmjene i dopune objavit će se na oglasnoj ploči i internetskim stranicama  Centra 
 te učiniti dostupnim u EOJN RH.



							            Predsjednica Upravnog vijeća:
                   Irena  Šulentić prof.ped.

KLASA:
URBROJ:
Daruvar, ____________.2026. godine 

Utvrđuje se da je ovaj Pravilnik objavljen na oglasnoj ploči Centra dana  __.__.2026. godine, a stupio je na snagu dana __.__.2026. godine.									                                                                           



                                                                                             Ravnatelj:
				                                           mr.sc.Silvija Kancijan,dipl.soc.rad.

